KF1

OK (Original Kart), trolig bedre kjent under det tidligere navnet KF1 (Kart Formula 1), er det øverste nivået av KF-klassene i gokart. Det arrangeres europeisk mesterskap, verdenscup og verdensmesterskap i klassen. Toppfart er rundt 140 km/h avhengig av bane. Klassen er åpen for sjåfører fra 15 år og oppover.

KF-klassene har til en viss grad blitt erstattet av KZ1 og KZ2 som de nye toppklassene.

Historie 
Tidligere het klassen Formel A, og man kjørte med vannkjølte totaktsmotorer med 100 cm3 slagvolum. Mange vellykkede racerførere og Formel 1-førere har en bakgrunn fra gokart. Lewis Hamilton det europeiske Formel A-mesterskapet i 2000.

I 2007 byttet klassen navn til KF1 og gikk over til å bruke sterkere 125 cm3 vannkjølte totaktsmotorer av typen Touch-and-Go (TaG), såkalte KF-motorer.

Tidligere har et vanlig løp vært å konkurrere i nasjonale klasser for så å gå inn i internasjonale klasser i KF3 eller KF2. Dersom man kvalifiserte seg for KF1 var det vanlig å konkurrere der i noen år før man enten gikk videre til annen bilsport, fortsatte med profesjonell gokart eller la opp.

I likhet med annen racing kan gokart ha høye kostnader når man skal drive profesjonelt på høyt nivå. I tillegg til løpskostnader er det nødvendig å finansiere mye trening, testing, teamkostnader, motor, understell, dekk og andre deler, reise, tid, kost og losji. De fleste lagene i KF1 har vært enten fabrikkteam eller sponset av chassis- og motorprodusenter.

I 2016 ble klassen omdøpt til OK (sammen med KF2) som står for Original Kart. De nye OK-gokartene har mye av elektronikken fjernet, og må trillestartes

Teknisk 
Motorene har en effekt på 30 kilowatt, og omdreiningstallet er begrenset til 16 000 r/min. Chassis og motor må være typegodkjent av CIK-FIA. KF1-gokartene er utstyrte med elektrisk startmotor og kløtsj, og det brukes håndstyrte frembremser som aktiveres med en spake. Samlet masse for sjåfør, utstyr og gokart må være minst 160 kg.

Europeiske mestere

Verdensmestere

Se også 
 KZ1, den raskeste KZ-klassen
 KZ2, den nest raskeste KZ-klassen
 KF2, en rekrutteringsklasse for KF1
 KF3, en rekrutteringsklasse for KF2 og KF1
 Superkart, racing med høyhastighets gokarter på større racerbaner
 Elektrisk gokart

Eksterne lenker 
 CIK-FIA sin hjemmeside

Motorsport